Dag-Eilev Fagermo kjenner på savnet: – Det er en rus
For første gang på 23 år går han våren i møte uten en trenerjobb. Dag-Eilev Fagermo har hatt tid til å tenke. Han gjort sine erkjennelser og ønsker å justere kursen. – Jeg merker savnet og suget etter fotballen nå som klubbene er på treningsleir. Det er et tegn på at jeg har rehabilitert meg, sier Dag-Eilev Fagermo. Vårsolen varmer i Telemark. Barflekkene kryper stadig lenger opp i liene. Fagermo har lagt bak seg tre og et halvt svært hektiske år i Oslo. Kontrastene kunne ikke vært større. Han har forlatt den stadig voksende tigerstad med nesten 720.000 fastboende. – Leiligheten på Majorstua er solgt. Den ble en liten gullgruve, skratter han. Han er hjemme blant under 400 innbyggere, og langt flere epletrær, på Akkerhaugen. Det blinker i nordenden av idylliske Norsjø. – Et flott sted. Jeg får fred og ro. Ingen her bryr seg om at jeg vært trener i eliteserien, sier Fagermo.  Han serverer VG kaffe og lokal eplejuice mens tanten rusler inn med hunden på motsatt side av veien. Det er ni måneder siden 57-åringen for første gang i livet fikk sparken. Han var i gang med sesong 15 på rad i eliteserien, men allerede midt i juni var det slutt i Vålerenga. De neste månedene sank Vålerenga sensasjonelt nok ned i Obos-ligaen. – Trist, merkelig og synd, beskriver han. – Hadde du trodd det da du fikk sparken 12. juni? – Nei. Utfordringen for Vålerenga er mangel på forutsigbarhet. Enkelt og greit. Det skaper mange problemer. Klubben mangler kontinuitet og da er det vanskelig å skape resultater. – Hva legger du i forutsigbarhet? – Jeg er ferdig med Vålerenga og har ikke lyst til å si noe mer enn det jeg har sagt nå, sier han. Han er neppe alene om slike følelser. Både daglig leder og Vålerengas to styreledere forsvant ut i løpet av annus horribilis på Oslo øst.  Men klubbens mangeårige eier, Tor Olav Trøim, er fortsatt med. I fjor sa Fagermo til TV 2 at Trøim burde si takk for seg etter å ha investert over 230 millioner kroner i klubben fordelt på mange sesonger. – Jeg vil ikke si noe mer om det, sier Fagermo på VGs spørsmål. Han har akkurat vært ute på en to timers gåtur. Dagen før var det intervaller og styrke. De siste månedene har han brukt på trening, foredrag, mengder av fotball på TV, og hjemlig vedlikehold. Fagermo svinger malerkosten uten maskering og er blitt stamkunde hos malingsbutikken i Bø. – Jeg brukte høsten på vedlikeholdsarbeid her og hos datteren min. Det har vært gøy, nødvendig og deilig. Jeg slipper å tenke så mye når jeg maler. Dag-Eilev Fagermo møter i VG i helsvart. Ikke ulik Bruce Springsteen på et gammelt platecover. Datteren Anne Fagermo slo i fjor gjennom i TV 2s «The Voice» med Bruce Springsteens inderlige «I’m on Fire». Springsteen-klassikeren åpner med strofen: «Hey, little girl, is your daddy home?». Det har Dag-Eilev Fagermo vært lenge. Nå tar han med oss over til naboeiendommen. Der har artistdatteren innredet et lite studio i garasjen. Anne Fagermo forbereder tre konserter med Dag Erik Oksvold i Trøndelag. De var nylig i den norske Melodi Grand Prix-finalen. Pappa har hjulpet med management og booking av konserter. Han er på plass når datteren skal opptre for et utsolgt lokale på Ladekaia i Trondheim. – Hun har en spesiell stemme og produserer musikken selv. Det begynner å bli bra. Jeg kan ikke musikk, men det er litt det samme å utvikle en artist som å utvikle en spiller. Jeg kan mye av prosessen rundt. Det hjelper jeg henne med. Det er gøy, sier Fagermo senior. – Han har kommet med noen tips og triks om hva som er lurt å gjøre før du skal prestere. Teknikker for å puste riktig og fokusere, sier Anne. Dag-Eilev forteller at nervene har holdt på å ta knekken på ham rett før kamper. Til slutt kontaktet han spesialist på prestasjonspress, professor Geir Jordet. Etter hvert klarte han å akseptere den mentale torturen som følger med treneryrket. – Drikk kaldt vann og pust med magen. Når du er i gang, så glemmer du det, sier han til datteren – Jeg har funnet de teknikkene som passer for meg. De har kommet noen tips fra ham, smiler Anne Fagermo. Hun setter på et kutt fra sin kommende utgivelse. Den inneholder en klar referanse til Springsteens «Darkness on the Edge of Town». Dag-Eilev Fagermo har også fått kjenne litt på mørket. – Jeg har alltid hatt medgang som trener. Jeg fikk det til med bronsemedalje første sesongen og vi solgte spillere for 150 millioner kroner. Det var et personlig nederlag å få sparken i Vålerenga, sier han. Vi er tilbake ved Fagermos kjøkkenbord. Her satt vi sammen med kona, Hege Tangen Fagermo, for 10 år siden. Foran lå Fagermos kanskje største kamp i karrieren: Odds cupfinale mot Molde i 2014. – Du evaluerer alle andre du. Nå er det kanskje på tide å evaluere deg selv også, meldte kona. Det er nettopp egen-evaluering Dag-Eilev Fagermo har gjort i sin første pause fra toppfotballen. Han har gjort sine erkjennelser etter Vålerenga-exiten: Fagermo kjente seg dønn sliten etter Vålerenga. Han har brukt tid. I romjulen kom det «noen interessante tilbud» fra utenlandske klubber, men han tente ikke. Nå mener han at  sulten er tilbake. – Det kan hende jeg er klar til sommeren. Du vet hvordan det er når trenerne begynner å ryke. Vi får se, sier han og forteller at det aldri var aktuelt da Odd manglet trener i januar. Men nå savner han hele sirkuset. Forventningene, treningene, presset, prestasjonsgruppa, garderoben, det sosiale, kampene, resultatene, evalueringene. – Det er en rus. Det er en avhengighet. Dette har jeg drevet med i hele mitt voksne arbeidsliv, sier Fagermo. Han er utdannet innen økonomi og er adjunkt med fagene matematikk og idrett. Før fotballen engasjerte ham på heltid, jobbet han både for Nidar og Freia. Han vender neppe tilbake til sjokoladebransjen. – Spørsmålet er om jeg brenner for en jobb utenfor fotballen, sier han. Han kunne kanskje tenke seg en jobb som spillerutvikler. Men det er fotballtrener han er. – Det er vanskelig å erstatte adrenalinet. Det må eventuelt være med rus. Men det greier jeg ikke. Jeg er ikke så tørst, sier Dag-Eilev Fagermo med et stort smil. Mot slutten av påsken åpner eliteserien. For første gang på 16 år uten Fagermo i en av hovedrollene. Han kommer til å befinne seg med Solo og Kvikklunsj på hytta i Vrådal: – Vi bygde den i 2006. Dette blir min første påske på hytta! Vil du lese mer om norsk fotball? VGs store klubbmagasin om Tromsø IL inneholder 100 sider med reportasjer, gode historier og fakta om klubben. Magasinet kan kjøpes i vår nettbutikk (fri frakt!)
For første gang på 23 år møter fotballtrener Dag-Eilev Fagermo våren uten trenerjobb, etter tre og et halvt hektiske år i Oslo. Han fikk sparken i Vålerenga for ni måneder siden. Fagermo erkjenner behovet for å endre kurs. Han vil fokusere kun på trenerrollen, samt finne en annen inngang til spillerlogistikk Han uttrykker savnet av fotballbransjen og ambisjon om å vende tilbake, men avvist både fra utenlandske klubber rett før nyttår. Fagermo utelukker ikke at han kommer tilbake som trener i løpet av sesongen.